Herrie oor vrou wat op vliegtuig wil borsvoedArgieffoto Aaron Motsoaledi, die minister van gesondheid, het Donderdag die Suid-Afrikaanse Lugdiens (SAL) as “primitief” beskryf nadat hulle ŉ passasier gedwing het om haar baba in die toilethokkie te borsvoed. ŉ Dosent aan Rhodes Universiteit wou haar kind op ŉ SAL-vlug borsvoed, toe die lugwaardin haar genader het en aangesê is om haar kind in die toilet te gaan borsvoed. “Wie sou dit ooit kon aanvaar dat jy in ŉ toilet moet gaan eet? Ek is seker jy sou só persoon klap as hy dit vir jou sê, maar wanneer ŉ baba wil eet, word daar verwag dat hy na ŉ toilet toe moet gaan,” het Motsoaledi gesê. “Watse nonsens is dit? Indien enigiemand van SAL luister, vra ek dat hulle asseblief dié primitiewe manier van dinge doen, moet staak. Dit is nie aanvaarbaar in hierdie moderne tye nie.” Die minister het by die TK Motubatse-kliniek in Soshanguve gesê Suid-Afrika het op 8% die laagste borsvoedingskoers op die Afrika-kontinent. Hy het vroue veroordeel wat nie borsvoed nie, en het gesê dit is nonsens dat dit onmoontlik is om uitsluitlik vir ses maande lank te borsvoed. “Dit is Vrouemaand en ek sê dit openlik. Julle borsvoed nie. Soms glo vroue ek is onbeskof wanneer ek vir hulle sê dit beteken hul kinders is erger daaraan toe as ŉ koei. Niemand van julle het al ooit ŉ kalfie teëgekom wat gras eet nie. Alle kalwers drink melk van hul ma’s en hulle doen dit vir ŉ paar maande lank, maar wanneer dit by mense kom, sê julle dis onmoontlik.” Die minister het gesê hy ondersteun ma’s wat in die publiek wil borsvoed, en hy het bygevoeg ma’s moet kan borsvoed waar hulle ook al wil.